Facebook ijtimoiy tamog‘ining «Voditeli Tashkenta» guruhi a’zolarining xabariga ko‘ra, Mirzo Ulug‘bek tumanida Salor bazasidan Mustaqillik ko‘chasiga olib boruvchi Sayram 7-tor ko‘chasi yopib qo‘yildi. Foydalanuvchilar tomonidan joylashtirilgan suratlarda yo‘lning bir tomoni beton to‘sinlar bilan, ikkinchi tomoni panjara bilan berkitilgani aks etgan. Qayd etilishicha, endi Sayram 7-tor ko‘chasidan Mustaqillik ko‘chasiga chiqib bo‘lmaydi. Yo‘l berkitilishining sabablari yoki ushbu hududdagi ta’mirlash ishlari haqida Toshkent shahar hokimiyatining saytida hozircha hech qanday xabar berilgani yo‘q.